《次韵李举之玉霄亭》
宋代·曾惇

新亭崛起最高峰，无数遥岑翠埽空。
恐有谢公留屐齿，为开摩诘画屏风。
倚江杨柳正高下，照水杏花能白红。
正欠渭川千亩竹，清阴分借懒邻翁。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。